Diari Oficial de la Generalitat Valenciana


Sumari del DOGV 3868, del 31-10-2000 (2000/8614)

ORDRE de 23 d'octubre de 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis de transport públic de viatgers amb automòbils de turisme, en l'Àrea de Prestació Conjunta de Castelló.
------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/10/23/(2)/dof/vci/html**

### Dades del document

Número de DOGV
:   3868

Data del DOGV
:   31-10-2000

Secció del DOGV
:   I. DISPOSICIONS GENERALS

Número del document
:   2000/8614


Data del document
:   23-10-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * Castelló de la Plana
    * tarifa de viatgers
    * legislació
    * transport de viatgers
    * transport públic
    * taxi

ORDRE de 23 d'octubre de 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis de transport públic de viatgers amb automòbils de turisme, en l'Àrea de Prestació Conjunta de Castelló. [2000/X8614]
  
L'Ordre de 21 de novembre de 1991, de la Conselleria d'Obres Públiques, Urbanisme i Transports, establí el règim tarifari i les seues condicions d'aplicació per als serveis de transport públic de viatgers en automòbils de turisme en l'Àrea de Prestació Conjunta de Castelló i també establí unes tarifes per a aquest any que successivament s'han anat modificant i actualitzant amb periodicitat anual, mitjançant les oportunes ordres de la Conselleria.
  
L'Ordre de 23 de desembre de 1998, de la Conselleria d'Obres Públiques, Urbanisme i Transports, determinà les tarifes que s'han d'aplicar en l'Àrea de Prestació Conjunta de Castelló per al 1999 i el 2000 i, al mateix temps, inicià un procés de modificació de l'estructura tarifària consistent a reconvertir les dues zones que existien (A i B) en una sola zona i les tres tarifes existents en només dos (una per a dies laborables i una altra per als horaris nocturns i dies festius), tot això amb la finalitat de potenciar el servei del taxi en la denominada zona B (totes les poblacions de l'àrea excepte el centre de Castelló de la Plana) on s'aplicaven tarifes més elevades i, per tant, es trobava mas penalitzat.
  
La necessitat d'evitar excessius increments o decrements en els distints recorreguts aconsellà no portar a cap el citat procés de modificació estructural tarifària en un únic moment, i es preveu l'oportunitat de periodificar-lo en fases. Amb la present ordre es culmina la previsió d'establir una zona única (coincident amb l'àrea) i dues tarifes, en comptes de tres, a més d'establir les quantitats corresponents a la que resta del 2000 i a tot el 2001.
  
Les tarifes previstes han sigut quantificades considerant el referit període d'adaptació al nou sistema i el manteniment, com a mínim, dels ingressos globals del sector i l'índex de preus previst.
  
Per tot això, a la vista dels informes del propi sector i dels ajuntaments de l'àrea, després de l'informe previ favorable de la Comissió de Preus de la Generalitat Valenciana i fent ús de les atribucions establides en l'article 35 de la Llei 5/1983, de 30 de desembre, de Govern Valencià, i article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1
  
1. Es crea una única zona tarifària per a l'Àrea de Prestació Conjunta de Castelló, en la qual s'aplicaran dues tarifes, d'acord amb allò que s'ha previst en els articles 2 i 3 de la present ordre, tot això en substitució de les dues zones amb tres tarifes vigents fins a l'entrada en vigor de la present ordre.
  
2. L'extensió geogràfica de la zona tarifària establida en el punt anterior és la coincident amb l'extensió total de l'Àrea de Prestació Conjunta de Castelló, i els seus límits de perímetre exterior són els límits exteriors a l'àrea dels termes municipals dels municipis integrants d'aquesta (Almassora, Benicàssim, Borriol i Castelló de la Plana).
  
Article 2
  
Des de l'entrada en vigor de la present ordre fins a l'acabament del 2000 i durant tot el 2001, els serveis de transport públic de viatgers amb automòbils de turisme de l'Àrea de Prestació Conjunta de Castelló, que es realitzen o transcórreguen en l'àmbit territorial de l'àrea es regiran per les següents tarifes, impost del valor afegit inclòs:
  
Baixada de bandera 155 pessetes (0,93 euros)
  
Tarifa 1
  
Preu per km recorregut 107 pessetes (0,64 euros)
  
Preu per hora d'espera 1.981 pessetes (11,90 euros)
  
Mínim de percepció 425 pessetes (2,55 euros)
  
Tarifa 2
  
Preu per km recorregut 118 pessetes (0,70 euros)
  
Preu per hora d'espera 2.250 pessetes (13,52 euros)
  
Mínim de percepció 500 pessetes (3,00 euros)
  
Article 3
  
1. En els dies laborables, en horari diürn, entre les 06.00 hores i les 22.00 hores, s'aplicarà la tarifa 1 a tota l'àrea.
  
2. En els dies laborables, en horari nocturn, entre les 22.00 hores i les 06.00 hores del dia següent, s'aplicarà la tarifa 2 a tota l'àrea.
  
3. En els dissabtes i dies festius, durant tot el dia, entre les 6.00 hores i les 6.00 hores del dia següent, s'aplicarà la tarifa 2 a tota l'àrea.
  
4. A l'efecte, tindran la consideració de festius en l'Àrea de Prestació Conjunta de Castelló, els dies que hagen sigut declarats com a tals per a la ciutat de Castelló de la Plana en allò que reste del 2000 i durant tot el 2001, així com també els tres dies posteriors al dilluns de les Festes de la Magdalena i 24 i 31 de desembre.
  
Article 4
  
Els conductors dels vehicles facilitaran als clients canvi de fins a 2.000 pessetes (12,02 euros).
  
Si el canvi que s'ha de tornar és superior a 2.000 pessetes, el conductor tindrà dret a continuar amb el taxímetre en marxa fins que se li proporcione l'import del servei o bitllet de 2.000 pessetes.
  
Article 5
  
En tots els vehicles de l'Àrea de Prestació Conjunta de Castelló s'haurà de portar, de forma visible per a l'usuari, un exemplar de les tarifes en vigor i les seues condicions d'aplicació.
  
Article 6
  
Les tarifes assenyalades en la present ordre s'aplicaran segons les condicions establides en l'Ordre de 21 de novembre de 1991, de la Conselleria d'Obres Públiques, Urbanisme i Transports, a excepció que hagen sigut modificades per la normativa posterior i del relatiu a l'estructura tarifària modificada per aquesta ordre.
  
Article 7
  
Les presents tarifes únicament podran percebre's una vegada estiguen introduïdes en el taxímetre, i no es podran cobrar en cap cas cap complement addicional a l'import que marque el taxímetre, excepte, si és procedent, de la quantia establida com a mínim de percepció.
  
Article 8
  
La quantitat establida com a mínim de percepció es podrà cobrar quan, en finalitzar el servei, la quantia que marque el taxímetre siga inferior a aquesta.
  
DISPOSICIONS FINALS
  
Primera
  
Queda derogada l'Ordre de 23 de desembre de 1998, de la Conselleria d'Obres Públiques, Urbanisme i Transports, per la qual s'eleven les tarifes dels serveis de transport públic de viatgers amb automòbils de turisme de l'Àrea de Prestació Conjunta de Castelló, i totes les disposicions autonòmiques d'igual o inferior rang, en allò que contradiguen el que s'ha disposat en la present ordre.
  
Segona
  
Es faculta la Direcció General de Transports per al desenvolupament, l'aplicació, la interpretació de la present ordre.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 23 d'octubre de 2000
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN


Còpia Permalink ELI